Papersnake/gushiwen huggingface dataset:
招隐吟
连文凤（宋代）

碧涧清泉白石寒，神负一往不可攀，
蓬瀛缥缈非人寰，天风高兮翔青鸾，
欲往从之春花秋叶残。归去来兮，
畏途而恶滩。归去来兮，
绿水与青山。衣蓑笠箬，
烟幌云关。揖许由，
拉巢父，相与徜徉兮广莫之间。
黄尘不飞兮白日间，芝苓森森兮风露漫漫。
偈颂一百六十首
释宗杲（宋代）

今朝四月初一，衲僧放下概栗。
虽然不许默照，须要人人面壁。
偈颂一百零九首
释可湘（宋代）

灌顶云收，峨眉月昼。
父翁一片肝肠，宛如生铁铸就。
弟应兄呼，全机漏逗。
苏州菱，邵伯藕。
句 其二十八
陈克（宋代）

愁眼不供千树雪，醉头犹奈一枝春。
赐租行
周龙藻（清代）

康熙二十三年冬，翠华拂天来江东。时巡钜典废已久，郡国始江虞周风。

圣明御宇忧赤子，疾苦历历彻九重。岂惟顿递罢骚绎，耕敛在目常忡忡。

三吴一隅傍湖海，水潦间岁惊尧洚。涂泥厥土赋下上，其后百倍于域中。

哀此泽国凋疲地，征求旁午烦大农。上供强半竭脑髓，督责返谓财赋充。

是时持节有汤父，入告实与皇心同。度支经费关军国，不得骤免租调庸。

丁卯建丑月初吉，恩纶浩荡颁紫宫。科徭累累许现放，白骨起肉流膏洪。

欢声如雷喜气遍，吾皇犹欲哀其穷。常闻五载乃一狩，盛世盛事忽两逢。

銮舆初入淮南境，蔀屋早已回宸聪。非常之泽古难再，至今独叹吴民蒙。

旧逋新欠悉湔洗，覆冒直比天穹崇。尚憾汤父死未睹，喜极下泪双眼红。

贱臣手捧黄纸诏，有口愿祝齐华封。矢诗岂敢备国雅，讴歌田野随儿童。
招山阳高徐二生饮二首
陈造（宋代）

梅花时节屡开樽，欲赠梅花欠可人。
令日有人梅样好，迟君同赏雪中春。
洛中春末送杜录事赴蕲州
刘禹锡（唐代）

樽前花下长相见，明日忽为千里人。

君过午桥回首望，洛城犹自有残春。
寄远
田娥（唐代）

忆昨会诗酒，终日相逢迎。今来成故事，岁月令人惊。

泪流红粉薄，风度罗衣轻。难为子猷志，虚负文君名。
记梦
王安石（宋代）

月入千江体不分，道人非复世间人。
锺山南北安禅地，香火他时共两身。
朝中措
陆游（宋代）

晴山滴翠水挼蓝。聚散渔舟两复三。横埭北，断桥南。侧起船篷便作帆。
寄张子安 其一
李正民（宋代）

縠水分襟十五秋，此身萍梗任飘浮。久栖孤馆为真隐，未访名山作胜游。

醉里周郎曾度曲，闲中庾信祗添愁。西风起我江湖兴，拟把兰桡上钓舟。
水调歌头 其一
王罙高（宋代）

千枝蔓仙牒，眉宇肖苍龙。就中天赋英杰，玉磬照金钟。

满袖春天和气，散在苕溪霅水，讴歌闹儿童。好个庙堂样，貂弁马头公。

烛如椽，香似雾，宴蓬瀛。我家寿酒须信，不与世间同。

昨夜欢传清禁，今日黄堂歌舞，千载一相逢。来岁五云里，宣劝折黄封。
题朝爽轩
戴栩（宋代）

不须拄笏觅西山，太白峰头雪未乾。
物景四时俱是爽，江流三面此为宽。
惯来幽鸟遗巢在，欲纵香苞和雨寒。
我有一言君记取，勿栽高树近栏干。
雨
陆游（宋代）

晓望横斜映水亭，暮看飘洒湿帘旌。
不嫌平野苍茫色，实厌空阶点滴声。
上策莫如常熟睡，少安毋躁会当晴。
且将穑事传童稚，未插秧时正好耕。
饭有沙二绝 其二
虞俦（宋代）

厨人淘米不淘沙，岂为先生惜齿牙。烘谷旋舂供晚爨，瓶储未可笑陶家。
村乐
黄敏求（宋代）

桑树鸣鸡深巷犬，南山磵水北山云。
五侯门地人如沸，谁识村中乐是君。
夜凉雷电
韩淲（宋代）

明电夜凉催雨，不知冰水为秋。涤研酒酣寻句，剩拚蚁梦扶头。
严子陵钓台
张以宁（明代）

故人已乘赤龙去，君独羊裘钓月明。
鲁国高名悬宇宙，汉家小月待公卿。
天回御榻星辰动，人去空台山水清。
我欲长竿数千尺，坐来东海看潮生。
老夫辞荣里居行年八十酒间漫成拙句二首述意而已不以示外也 其二
张纲（宋代）

老病辞荣日月边，归来拟作地行仙。飞霜满鬓三千丈，止水观心八十年。

松菊尚存堪寄傲，干戈未定敢安眠。君王宵旰图恢复，洗眼神兵策万全。
登景阳楼诗
刘义隆（南北朝）

崇堂临万雉，层楼跨九成。瑶轩笼翠幌，组幕翳云屏。

阶上晓露笼，林下夕风清。蔓藻嬛绿叶，芳兰媚紫茎。

极望周天险，留察浃神京。交渠纷绮错，列植发华英。

士女眩街里，轩冕曜都城。万轸杨金镳，千轴树兰旌。
送文与可出守陵州
苏轼（宋代）

壁上墨君不解语，见之尚可消百忧。
而况我友似君者，素节凛凛欺霜秋。
清诗健笔何足数，逍遥齐物追庄周。
夺官遣去不自沉，晓梳脱发谁能收。
江边乱山赤如赭，陵阳正在千山头。
君知远别怀抱恶，时遣墨君消我愁。
开岁颇思江湖游适
陆游（宋代）

健笔当年赋远游，即今局促但堪羞。
虽为月下孤舟客，未醉天涯七泽秋。
丹熟竟当金换骨，客来从笑雪蒙头。
龙泉本约同归隐，肯为春耕欲换牛？
李参政生日
魏了翁（宋代）

分付诸儿自致身，朝阳阁上看长春。
梅边认得真消息，往古来今一屈伸。
补史十忠诗·知潭州湖南安抚使李公芾
刘壎（宋代）

三已甘退休，十连起迟暮。
伊谁急求子，流落乃不怒。
黑云来如山，杀气震平楚。
恭惟君父命，封疆以身护。
阖门义不辱，呼卒汝善处。
飞魂随剑光，自已投火去。
天泣鬼神愁，地摇山岳仆。
吾非莒柱厉，敢以死丑主。
正自常事耳，命义逃安所。
冲远谁与俦，睢阳有张许。
麻姑山诗
吕南公（宋代）

稽首香案下，索火续新烟。徘徊想功行，缅尽千载前。

念昔魏晋想，士流罕身全。高人乐遗世，学者习虚玄。

往往迷至道，琅琅漫清言。真君当此时，岂以口吻贤。

独持济众术，敢论名后先。阴骘竟感格，飞升遂联翩。

严严白玉京，侍从皆群仙。旧宅入祀典，列祠更他巅。

平生岂有意，德在名自传。浩浩一气游，萧萧诸象专。

孰能知真君，庸俗但告虔。
寻春触兴
曾丰（宋代）

乾坤无计啬春妍，拥在诗人耳目前。
桃带酒容红煦煦，李作粉态白娟娟。
蜂情落魄华胥国，燕思嫖姚兜率天。
阳鸟独参浴沂意，风前特赋咏归篇。
考满舟经十八滩因分各滩名赋诗 其十三 铁索滩
唐文凤（明代）

铁索浪得名，随波不可系。自从开辟来，鸿荒知几世。

质生资于天，气行注于地。四海浩难极，五湖渺无际。

蕞尔兹小滩，怒流亦何驶。浩浩复汤汤，汹汹仍濞濞。

前舟既已行，后舟亦云至。危若薄冰陷，慄若深渊坠。

须臾性命轻，俄顷魂魄褫。苟能慎所持，蹈险德可企。

欲知利涉戒，当明大易义。寄语江湖人，风波宜早避。
晓过纪省吾灵济宫次舍
赵完璧（明代）

曙色苍苍驻绣鞍，银台仙子梦初残。晴霞玉阙韬秋日，青霭朱门琐晓寒。

病骨可能依睡鹤，旅魂常自绕吟坛。西风合笑尘羁久，郁郁凭谁说肺肝。
兰
邓林（宋代）

野客过门叫卖兰，清风便自逼人寒。
孤根未必灵均种，推作离骚辈行看。
小重山
贺铸（宋代）

一叶西风生嫩凉。彩舟旗影动，背斜阳。溪流几曲似回肠。高城远，今夜为谁长。

正节号清狂。苎萝标韵美，倚新妆。月华歌调转清商。尊酒畔，好住伴刘郎。
和阎灏中秋赏月四首 其三
范纯仁（宋代）

万里边城月，清辉彻北庭。沙侔霜霰白，圃失蕙兰青。

影乱林筛玉，光长隙透星。南飞有归雁，羡尔故先听。
读唐人乱离诗有感
缪重熙（清代）

烽烟未靖切忧思，步月看云百不宜。皇旅行看风扫萚，妖氛应是雪融曦。

劝餐每拂家人意，临变常怀履险时。纵获安居廑内顾，江乡何日慰斯饥。
无尽桥
郭印（宋代）

园林作佛事，施子不少吝。
携筇渡一溪，华藏愈无尽。
残春感事十首
方回（元代）

青简兴亡骤，苍规代谢频。
悬知千古恨，政似一年春。
甫换钟馗旧，俄闻杜宇新。
梨花自寒食，谁酹石麒麟。
寄雪观
韩淲（宋代）

秋暑睡不美，但想雪观居。焚香贝叶动，洗钵伊蒲馀。

应身了诸幻，起性包太虚。蓬蒿一水隔，吾岂爱吾庐。
会昌元年春五绝句。卢尹贺梦得会中作
白居易（唐代）

病闻川守贺筵开，起伴尚书饮一杯。

任意少年长笑我，老人自觅老人来。
句当播事甫定喜晤莫郘亭孝廉
承龄（清代）

不狼山断阵云开，岂意军中数举杯。诗格旧传无已似，儒林今见道真来。

遗书珍重经烽火，讲舍苍茫辨劫灰。朱鹭赓歌须润色，问君何日向燕台。
栗里怀陶靖节
黄锡朋（清代）

岂有尘埃到故园，茫茫世事莫重论。一腔泪血付杯酒，两晋山河绕梦魂。

石烂海枯馀菊径，水流花落似桃源。独怜云意仍清绝，未肯随风过白门。
读西京杂记十三首次渊明读山海经韵 其九
李彭（宋代）

惠庄长安儒，驰骋盘珠走。廉蔺茧栗犊，五鹿不当负。

拊心困剧谈，此中固多有。口舌何足争，虚名千载后。
句
秦观（宋代）

梦魂思汝鸟工往，事故著人羊负来。
入山行
杨时（宋代）

苍崖峭立青天涯，古径芜没沿清溪。
深林四合昼亦暝，寂寂惟清哀猿啼。
野人心形灰死如槁木，山禽见之犹惊飞。
因嗟太古不可复，我无机械胡相疑。
德秀和韵见酬因复之
欧阳澈（宋代）

高才卓荦冠儒门，知是延陵几世孙。白雪歌诗凌鲍谢，青钱事世压机云。

雄图未遂羞投笔，赋分甘贫耻卖文。已结忘形韩孟友，醉吟常愿共开樽。
秋日行村路
乐雷发（宋代）

儿童篱落带斜阳，豆荚姜芽社肉香。
一路稻花谁是主，红蜻蛉伴绿螳螂。
建隆乾德朝会乐章二十八首 其一 又六变。
郊庙朝会歌辞（宋代）

惕厉日乾乾，潜蟠或跃渊。伐谋参上策，受钺总中坚。

田讼归周日，民谣戴舜年。风云自冥感，嘉会翼飞天。
纳火礼祀大辰十二首
佚名（隋代）

金行序晚，玉露晨清。
齐戒丰洁，肃恭神明。
嘉币惟量，嘉玉惟精。
于以奠之，庶几来听。
集耕烟阁
安璜（清代）

小阁纵清欢，人都不著冠。大巫诗胆壮，小阮酒肠宽。

竹露千竿响，松风一树寒。夜红三见跋，宁惜斗阑干。
谢公泛海
刘义庆（南北朝）

谢太傅盘桓东山时，与孙兴公诸人泛海戏。风起浪涌，孙、王诸人色并遽，便唱使还。太傅神情方王，吟啸不言。舟人以公貌闲意说，犹去不止。既风转急，浪猛，诸人皆喧动不坐。公徐云：“如此，将无归！”众人即承响而回。于是审其量，足以镇安朝野。
赁宅
王禹偁（宋代）

老病形容日日衰，十年赁宅住京师。
阁栖凤鸟容三入，巢宿鹪鹩欠一枝。
壁挂图书多不久，砌栽芦苇亦频移。
人生荣贱须知分，会买茅庵映槿篱。
奉答顾言见寄新句二首 其二
吕南公（宋代）

羡君肝胆壮难攀，不厌长安出入关。探穴定期收虎子，采薇宁暇顾西山。

盱衡自庆千年运，冷笑人求一日閒。乃肯题诗寄空谷，的于游旧有温颜。
浯溪
杨冀（宋代）

长安失驭颂声沈，作者谁能刻翠岑。大业尽归文老笔，中兴还死叛臣心。

天边奎壁垂芒冷，溪上龙蛇倒影深。当日形容播金石，洋洋千载有遗音。
解嘲十绝呈浩西堂
释绍嵩（宋代）

杜门芳草与苍苔，况是囊无挑药财。
莫汉劳生三十九，人间万事要寒灰。
荆州道中
袁说友（宋代）

硉矹奇峰绕复环，淼茫大水枕前湾。
望迷荆楚山川外，浮遍乾前日夜间。
举酒欲吞云梦去，倚楼无复利名干。
雾船风缆经多少，老尽行人只此山。
依韵酬邠州通判王稷太博
范仲淹（宋代）

南豳日日接英标，公外追随岂待招。
恶劝酒时图共醉，痛赢棋处肯相饶。
一抛言笑如何遣，频得音书似不遥。
独上西楼为君久，满城明月会云销。
咏史乐府十二章·宫体箴
程盛修（清代）

宫体诗，庙堂首倡琼琚词。词虽绮丽体不正，天下靡然歌咏之。

绮试卿，卿果谏，同时尚有王师旦，翠微宫颂不入选。
御命归乡，蒙赐锦衣
翁承赞（唐代）

九重宣旨下丹墀，面对天颜赐锦衣。中使擎来三殿晓，

宝箱开处五云飞。德音耳聆君恩重，金印腰悬己力微。

更待临轩陈鼓吹，星轺便指故乡归。
偈颂七首
释亮（宋代）

一叶落，天下秋，几人於此辨来由。
衲僧冷地呵呵笑，南岳天台拄杖头。
题曲水阁
刘述（宋代）

面势俯岩隈，雕轩映水开。
云从栋间出，人自鉴中来。
櫂楫歌声度，渐裳禊事迥。
东山如未起，好住小蓬莱。
听琴客周信民弹秋泉二首
吴潜（宋代）

故里泉声不可闻，携琴相约鲍参军。
山瓢只系经行处，落叶这山好觅君。
句
杨朴（宋代）

就客饮时担酒去，见鱼游处拨萍开。
仲冬望东郊送邹和峰侍御
陆深（明代）

冉冉山云压树低，村村茅屋带沙溪。征旗满路风初劲，尊酒长亭日又西。

柏府独传乌夜曲，花骢偏恋锦障泥。隔林好鸟知人意，更向离筵尽力啼。
次韵谢昌国
王庭圭（宋代）

今人不识古人心，谁识羲皇太古音。如望银河九天上，聊分一勺濯尘襟。
闺怨
舒岳祥（宋代）

贮雪成酥饤玉盘，劝郎抄取一匙餐。
金针指冷愁花冻，侍婢添香却夜寒。
明道元年章献明肃皇太后朝会十五首
佚名（隋代）

尧母之圣，放勋为子。
同心协谋，柔远能迩。
以德康俗，以文兴治。
斯焉象功，罔不昭济。
平原道中
朱秉成（清代）

鞭影长堤不计程，槐阴走马午风清。吟衫贴雨凉兜梦，官柳扶烟绿上城。

诗胆陡浇村酒大，旅愁莽拥乱云生。劳劳身世成车脚，笑尽轮蹄有耦耕。
送夫四绝句 其一
斗娘（明代）

走马离违日，黄花正晚秋。君心宜自适，莫为妾多忧。
寸晷
陈书（伯初）（清代）

晴日暂可惜，杪春行复阑。童心如有托，老境足能安。

小室净洒扫，古诗知肺肝。百年长役役，寸晷独磐磐。
奉和杜相公太清宫纪事陈诚上李相公十六韵（杜元颖也）
韩愈（唐代）

耒耜兴姬国，輴欙建夏家。在功诚可尚，于道讵为华。

象帝威容大，仙宗宝历赊。卫门罗戟槊，图壁杂龙蛇。

礼乐追尊盛，乾坤降福遐。四真皆齿列，二圣亦肩差。

阳月时之首，阴泉气未牙。殿阶铺水碧，庭炬坼金葩。

紫极观忘倦，青词奏不哗。噌吰宫夜辟，嘈囐鼓晨挝。

亵味陈奚取，名香荐孔嘉。垂祥纷可录，俾寿浩无涯。

贵相山瞻峻，清文玉绝瑕。代工声问远，摄事敬恭加。

皎洁当天月，葳蕤捧日霞。唱妍酬亦丽，俯仰但称嗟。
夏日从子渊侄借茉莉一盆
戴复古（宋代）

举眼惊如许，衰怀强自安。
爱凉临水坐，遣病借花看。
物物同天地，人人各肺肝。
从来泾与渭，混作一流难。
赠毌丘俭诗
杜挚（两汉）

骐骥马不试，婆娑槽枥间。壮士志未伸，坎轲多辛酸。

伊挚为媵臣，吕望身操竿。夷吾困商贩，宁戚对牛叹。

食其处监门，淮阴饥不餐。卖臣老负薪，妻畔呼不还。

释之宦十年，位不增故官。才非八子伦，而与齐其患。

无知不在此，袁盎未有言。被此笃病久，荣卫动不安。

闻有韩众药，信来给一丸。
杂咏五首 其二
韦骧（宋代）

切切声呼泥滑滑，强关人事最无机。安知巧舌为身累，锁向雕笼不得飞。
奉和圣制野次喜雪应制
张说（唐代）

寒更玉漏催，晓色御前开。泱漭云阴积，氤氲风雪回。

山知银作瓮，宫见璧成台。欲验丰年象，飘摇仙藻来。
二月二日出郊
王庭珪（宋代）

日头欲出未出时，雾失江城雨脚微。
天忽作晴山卷幔，云犹含态石披衣。
烟村南北黄鹂语，麦垅高低紫燕飞。
谁似田家知此乐，呼儿吹笛跨牛归？
寒日登宝积山与客谈宋南渡事怀古有作
李嶟端（清代）

愁云万叠锁层峰，石径犹疑战马踪。南渡衣冠惭小国，北人臣妾视高宗。

金缯不惜抛流水，社稷何曾复故封。登眺枉为韩岳恨，夕阳寒寺一声钟。
次所和竹所诗奉柬（四首）
黄公望（元代）

花槛香来风入座，雕笼影转月穿棂。
钩轩平野连天碧，排闼遥山隔水青。
奉和颍川公秋夜
上官仪（唐代）

泬寥空色远，芸黄凄序变。涸浦落遵鸿，长飙送巢燕。

千秋流夕景，万籁含宵唤。峻雉聆金柝，层台切银箭。
古六宫诗六首 其三 汉宫
邓云霄（明代）

三月咸阳火已红，遥闻新构压秦宫。汉皇自定河山鼎，萧相徒劳土木工。

运去赤龙伤逝水，时来铜雀更摩空。遗基指点无人识，弹剑高歌想大风。
句
卫填（唐代）

明月开时山夜白，暖泉流处草冬青。
新定即事
赵抃（宋代）

泉高终日听潺湲，花草才佳烂漫看。言念君恩得私请，敢于身计学偷安。

开元刺史名千古，东汉先生钓一竿。贤迹勉寻余自愧，牧民犹带触邪冠。
冬日杂兴
赵蕃（宋代）

暑雨报禾熟，霜晴忧菜空。
藜羹聊自诳，肉食念何功。
岁晚贫兼病，年来西复东。
诗成资遣闷，文就返招穷。
点绛唇·珠幰霜蕤
王之道（宋代）

珠幰霜蕤，晚来芬馥清香吐。流莺飞去。应上花梢住。一曲阳春，聊对东风诉。无多语。韶光暗度。恨到分携处。
同李万晚望南岳寺怀普门上人
皇甫冉（唐代）

释子身心无垢纷，独将衣钵去人群。

相思晚望松林寺，唯有钟声出白云。
题掬水月在手
区元晋（明代）

妾心如水月，掬浣圆个个。欲寄黄华戍，春深无雁过。
陈元孝游罗浮而不携酒余病不果往雨中寄怀
薛始亨（明代）

攒眉无酒病兼侵，之子飘然入碧岑。月黑见灯知哑虎，风清闻杵识仙禽。

重游福地凭身健，一堕人间苦障深。今夜梅花应笑客，独醒那得梦相寻。
寄太原卢司空三十韵
李商隐（唐代）

隋舰临淮甸，唐旗出井陉。断鳌支四柱，卓马济三灵。

祖业隆盘古，孙谋复大庭。从来师俊杰，可以焕丹青。

旧族开东岳，雄图奋北溟。邪同獬廌触，乐伴凤凰听。

酣战仍挥日，降妖亦斗霆。将军功不伐，叔舅德惟馨。

鸡塞谁生事，狼烟不暂停。拟填沧海鸟，敢竞太阳萤。

内草才传诏，前茅已勒铭。那劳出师表，尽入大荒经。

德水萦长带，阴山绕画屏。秖忧非綮肯，未觉有膻腥。

保佐资冲漠，扶持在杳冥。乃心防暗室，华发称明廷。

按甲神初静，挥戈思欲醒。羲之当妙选，孝若近归宁。

月色来侵幌，诗成有转棂。罗含黄菊宅，柳恽白蘋汀。

神物龟酬孔，仙才鹤姓丁。西山童子药，南极老人星。

自顷徒窥管，于今愧挈瓶。何由叨末席，还得叩玄扃。

庄叟虚悲雁，终童漫识艇。幕中虽策画，剑外且伶俜。

俣俣行忘止，鳏鳏卧不瞑。身应瘠于鲁，泪欲溢为荣。

禹贡思金鼎，尧图忆土铏。公乎来入相，王欲驾云亭。
榆林送武靖侯赵公还京
王越（明代）

古人一日别，常怀千里思。况在天之涯，而与君相离。

风寒岁云暮，夜永鸡鸣迟。悠悠行路难，苦乐心自知。

人生如浮云，聚散安可期。君归日以远，我归当何时。

岂不念乡国，顾此王事縻。霜月满孤城，照见游子悲。
点绛唇（刘公宝生日）
王千秋（宋代）

玉立霞升，纵谈刘尹高支许。待为霖雨。小驻红莲府。

鹤健松坚，为宝初非误。玄都路。桃花栽取。来看千千度。
新柳八首 其五 灵和
邹德臣（清代）

当年忽忆张思曼，缕缕丝丝满露华。别殿风流移锦水，过江春色压莲花。

萧疏只欲窥青琐，澹宕偏宜映碧纱。谁道一生无所诺，几回凤尾点黄麻。
魏塘荒僻春来无杂花一枝可慰逐客二月二十六日见篱外桃花盛开如烁红霞因为绝句一首
张嵲（宋代）

狂风几日涨黄尘，篱外桃花忽照人。不有繁红慰逐客，二年不识浙江春。
呈张彦容
曾丰（宋代）

风月性情狂莫羁，簿书今不放人嬉。
旧攻日课归乾没，新负时人入坐驰。
白雪阳春挑我和，高山流水结谁知。
髭髯能美非穷者，恐到穷时莫罪诗。
石城山访陈碧洋主事
吴继乔（明代）

海国风涛壮，巍然见石城。苔痕侵地绿，岭气接天青。

路锁朝霞霭，江横夜月明。悲风惊树杪，龙卧渴苍生。
槐堂二首
傅察（宋代）

殷勤当日植文槐，志在经纶世岂知。
古柏空传武侯庙，甘棠争诵召公诗。
颓檐共惜成阵迹，夏屋初欣敞旧规。
岂但一时追盛事，高名人此看双垂。
杂赋
陆游（宋代）

栉发晨兴後，宽腰午饷余。
讲明穷理学，雠校养生书。
倚杖听啼鸟，临池看戏鱼。
怡然又终日，底事解愁予？
天章俞待制挽诗三首 其二
杨杰（宋代）

熙宁治百川，献议辟民田。平昔不毛地，于今大有年。

至忠期报国，上策在安边。士论追贤业，临风一泫然。
自蒲圻临湘趋岳阳道中作十首 其四
李纲（宋代）

三年奔走未容归，敝尽东周季子衣。断垄连冈平野阔，扁舟短棹寸心违。

凌晨白雾沾裳湿，薄暮彤云夹日飞。回首梁溪杳何处，翠烟空锁钓鱼矶。
举主胶州公席间看剑
戴永植（清代）

干莫精灵焰欲喷，𦋺袍公子剑花浑。夜阑星斗无生气，醉后英雄有泪痕。

空说延津龙变化，会看泽潞凤腾骞。冯驩多事弹长铗，烧券宁酬国士恩。
偈颂三十首
释印肃（宋代）

乍雨乍晴宝象明，东西南北乱云深。
失珠无限人遭劫，幻应权机为汝清。
送公仪龙图知杭州
梅尧臣（宋代）

在昔汉中微，我祖入吴门。
公今领名都，千骑拥高轩。
与古异出处，素节古本原。
江观白马潮，水花长鲸奔。
山飘月桂子，天香一国繁。
壮奇已若此，纤侈尚亦存。
旧闻其风俗，色易而柔温。
太守朝驾车，闾巷焚兰荪。
太守暮还府，灯烛照旗旛。
清歌延冠盖，广湖浮酒樽。
成都与余杭，天下莫比论。
彼为公故乡，此为公偃藩。
吏民宜寡事，恺悌有谣言。
冯虚子歌
韩宜可（明代）

冯虚子，清且脩，藐观万物如浮沤。金茎一柱出天表，青田孤鹤横高秋。

大鹏抟风九万里，下视尘寰渺烟水。蜃楼缥缈危接天，夜半月明常独倚。

四方上下随所之，茫茫积气将焉依。居无室庐辙无迹，鳌背岂有三山为。

空中鸡犬刘安宅，我亦因之寄遐适。飞光浩浩不少留，回首人间非宿昔。

列子禦风已千载，庄生化蝶今安在。水中漉月亦好奇，管里窥天竟无底。

太虚太虚问不应，银河耿耿凝寒冰。丹台紫府不可登，愿归大化何由冯。
发杨港渡入交石夹四首
杨万里（宋代）

朝雨匆匆霁，春山历历嘉。
老青交幼绿，暗锦出明花。
渔艇十数只，鸡声三五家。
人生须富贵，此辈亦生涯。
南华五十韵
朱翌（宋代）

乡里黄梅接，家居祖刹邻。
常闻肉身佛，甘作硙坊人。
坚有悬腰肉，空无拂镜尘。
已舂诸米熟，自识本心真。
拄杖敲顽质，袈裟绕净身。
衣传千古信，法待五年抻。
拨棹烦师送，投林避众嗔。
风幡俱不动，金瓦定非伦。
汝听宜皆谛，吾言决可遵。
由兹开顿教，为世作良因。
叶坠虽归本，烟斜不向新。
铃声鸣白塔，雾气走黄巾。
塑手藏衣袭，闰姝败钵唇。
全提诸佛印，开尽一花春。
代代灯灯续，尘尘刹刹均。
性天南北合，道德帝王亲。
歌鼓昭陵日，梯航外国珍。
庄严及山谷，赐予山金银。
龙翥开飞帛，春温布縯纶。
镇安清净境，奔走护持神。
楼阁三千界，香灯十二辰。
苏铭模妙墨，柳记刻丰珉。
自昔炎荒地，常容放逐臣。
流人悲去越，从者病居陈。
庚子保忧鹏，春秋谩感麟。
足生行路繭，眉结念亲颦。
卜吐千瓶水，官分十束薪。
九韶先幸舜，五岭后通秦。
气候今无瘴，人情古亦惇。
何尝疏北客，剩喜预嘉宾。
鼓角催归梦，江湖动钓缗。
时花开有信，山果种生仁。
武水长怀古，曹溪每问津。
端居七里郭，相望一由旬。
抱被来投宿，闻钟起及晨。
自怜终北向，天遣试南询。
竟日云垂地，通宵雨溅茵。
桥横一滴上，雀见五方驯。
飞锡泉香发，连山宝气振。
杖寻桃竹把，佩采楚兰纫。
大礼行郊次，洪恩浃海滨。
稍宽三面纲，归作再生民。
甫里将收栗，松江细煮莼。
橘怀工戏彩，萱背更栽椿。
风急团云絮，霜清洗月轮。
治行今数日，问信不嫌频。
三宿真成恋，诸寮且遍巡。
斗茶夸雇渚，羹芋说西岷。
寺有坛经旧，谁知祖意谆。
持归化岭北，大地免沉沦。
摘红英 美人饲金皱
董元恺（清代）

晴光漏。清阴昼。风吹细縠双纹皱。春波影，秋波映。

一片香云，游皱惯认。

横钗溜。连钱覆。殷勤粉饵烦纤手。波痕定。波心并。

嗔郎惊散，邀郎闲凭。
次韵寄川无竭并送所撰旃檀林记二首
方回（元代）

彭门不记旧楼黄，吟社参寥未肯忘。
更着雪添双短鬓，早惊秋隔两重阳。
遥知剩种旃檀树，便拟同焚艾纳香。
勉为龟蚨驱兔颍，愧无雄健亢三长。
人日
彭汝砺（宋代）

道衡人日独牵愁，南北胡为一处囚。学士诗成应属和，寿阳梅落殆神谋。

醉思侍宴登丹殿，寒想开箱睹黑裘。佳句缤纷飞白雪，雪天宜饮亟来休。
早寒
程颢（宋代）

一夜威霜特地严，朝来寒气入书帘。乍须火暖亲炉兽，初觉冰澌结砚蟾。

败叶卷风轻蔌蔌，远峰经晓静尖尖。出门未要貂狐燠，且著轻裘次第添。
男子吟
邵雍（宋代）

欲作一男子，须了四般事。
财能使人贪，色能使人嗜。
名能使人矜，势能使人倚。
四患既都去，岂在尘埃里。
杜陵贻杜牧侍御（一作题杜侍御别业）
赵嘏（唐代）

紫陌尘多不可寻，南溪酒熟一披襟。山高昼枕石床隐，

泉落夜披烟树深。白首寻人嗟问计，青云无路觅知音。

唯君怀抱安如水，他日门墙许醉吟。
和献吉晚出禁闼
熊卓（明代）

遥望朱门启，宫花映绣盘。年年春二月，燕子入长安。
句
王过（宋代）

心存北阙驰魂梦，身渐东归出鬼关。
赠六安文殊亮老
王之道（宋代）

我从东蓼来，水竹遂幽讨。
崎岖至於六，获见文殊老。
文殊方外友，僧门素称宝。
平生首肯处，可嗣布禅皓。
寤寐思棒喝，邂逅得倾倒。
何妨萃高人，坐上褒吾葆。
会胜索枝撑，得师恨不早。
勉为云山留，未可止中道。
予尝治郡屡平贼叹今所见不然
方回（元代）

昔在专城日，吾尝破贼时。
土豪勤问探，民户感恩私。
公论必旁采，下情须尽知。
骑军远迎击，孰识一先棋。
次韵程汪二兄投赠
方岳（宋代）

谁放词林出一头，穷愁自欲着春秋。
传杯月手堪持蟹，解佩无刀可买牛。
何苦文章惊海内，已甘烟雨老岩幽。
芷汀兰渚离骚在，付与春江自在流。
秋夜雨中过黎氏山房 其七
梁有誉（明代）

步屧越台上，诛茆越台下。越王复何在，松风自潇洒。
霜天晓角
阚寿坤（清代）

官移宅徙。一棹家千里。休说故园诸伴，新花木、权抛尔。

亲庭劳若此。客途杯酒侍。经过水村山郭，认画稿、斜阳里。
范泉州挽词二首
韩元吉（宋代）

玉节江南道，铜符海上州。
登车人自化，截镫士争留。
不作田园计，长怀世事忧。
秋风闭黄壤，谁为子孙谋。
采莲曲（二首）
董少玉（明代）

杨柳遮大堤，游女往何处？云破棹歌寒，鸳鸯时飞去。
百字令 眉间雁
张翥（元代）

晓妆乍了，又翩翩何许、飞来临镜。欲寄相思无一字，拈起芳心重省。鬓＊云低，眉颦山远，去翼宜相映。娇波频送，恍如秋水涵影。几度揉损啼红，恨卿卿不到，吴江枫冷。一点风流应解妒，翡翠双钿相并。忘入香奁，时偎绣枕，看足宫花暝。多情翦就，忍教分做孤另。
颂古十首
释慧空（宋代）

丈二钢钉，八尺铁橛。
插在眼中，犹自不瞥。
书谱二首 其一
沈瑜庆（清代）

抛残殿体觅钟张，白首相从得雁行。若使寡人耽若此，秋蛇春蚓也回翔。
凤栖梧（施司谏冬生日）
林伯镇（宋代）

破腊星回春可数。天佑中兴，岳降神生再。造膝一言曾寤主，翱翔历遍清华路。

盖代功名知自许。倦把州麾，小向琳宫住。早晚诏催归禁署，致身宰相双亲具。
试诸生直庐书事
喻良能（宋代）

长日初随綵线还，阴阴帘幕曲栏干。白袍三百近洙泗，青桂两栏如广寒。

下笔万蚕争食叶，为文三峡泻惊湍。谁知潦倒真无补，不愧无毡愧素餐。
吴门逢孔将军于塾
徐渭（明代）

旧日堪为将，今来复授经。主人盛供帐，醉尉止都亭。

终岁只在野，因予一入城。相悲十年事，泪落酒杯平。
赠歌者
林尚仁（宋代）

声逐娇云学凤鸣，王孙几醉拍栏听。
春深莫唱关情曲，多少行人过柳亭。
赠孙何丁谓
王禹偁（宋代）

三百年来文不振，直从韩柳到孙丁。
如今便可令修史，二子文章似六经。
七言诗
崔骃（两汉）

鸾鸟高翔时来仪。应治归德合望规。啄食楝实饮华池。
江边竹枝词（七首）
王逢（元代）

石筏横津蛟莫窥，近山张弩或眠旗。
侬作神衫与神女，祈水祈风郎不知。
出游归卧得杂诗
陆游（宋代）

儿扶行饭出柴扉，伛偻方嗟气力微。
道侧偶逢耘麦叟，倚锄闲话两忘归。
湘中二首书县斋冰壶
张埴（宋代）

晴垄麦过花，暖泥秧出水。
宽得一寸心，人行更千里。
一斛珠
张抡（宋代）

湖光湛碧。亭亭照水芙蕖拆。绿罗盖底争红白。恍若凌波，仙子罗罗袜。
如今霜落枯荷折。清香无处重寻觅。浮生似此初无别。及取康强，一笑对风月。
云庵生辰十一首 其三
释德洪（宋代）

多宝重来应为法，塔中全体不鲜陈。却思平日分身集，何似今朝一句亲。

略露爪牙藏理窟，不留影迹走机轮。丛林欲问南阳事，我是耽源老应真。
送高德初左迁琼州学谕
董纪（明代）

领职琼台去，心犹恋紫宸。不辞官独冷，但愿物皆春。

卉服方沾化，儒冠信误身。雕题本非类，何意与相亲。
谢章泉再以前韵见寄三首
刘宰（宋代）

解印归来白社刘，风流靖节许同流。
诗来几说莺求友，老去自惭狐首丘。
会合由来天幸耳，殷勤还识我心不。
春咽是处堪行乐，能复携钱挂杖头。
幽岩禅师赵赞
释慧空（宋代）

一字不著划，古锦写回文。
寒山指合得，斗柄插雷门。
醉公子
陈氏（平生室）（明代）

绿窗残梦醒。雾重花如瞑。晓起宝帘垂。湿风吹雨丝。

镜台梳洗懒。罗胜同心绾。低语嘱双鬟。香残箫局寒。
得孙以诗邀立夫兄次明丈作看客
王灼（宋代）

我生苦不谐，所向如登天。
老眼始见孙，便觉了世缘。
一阳谨初度，剥极宜复旋。
神气已秀发，玉虹照晴川。
家书或有托，似能守青编。
免翁费十牛，令渠受一廛。
使君与别驾，同是峨眉仙。
肯来摩其顶，飞盖相联翩。
丘也亲抱送，已输徐氏先。
游夏实高弟，庶几文学传。
句
洪迈（宋代）

天上长留滕六在，人间会有葛三来。
句 其三
刘洞（唐代）

百骸同草木，万象入心灵。
重游天台华顶峰
释文珦（宋代）

天台三万丈，华顶入穹苍。
片石群魔慑，千年古寺荒。
树枯頳菌出，僧老白眉长。
极目沧溟际，烟波更渺茫。
奉和御製读前汉书
夏竦（宋代）

酂侯依日月，天驻叙隆昌。
迈德大三杰，观时定九章。
过因王尉辩，功赖鄂君扬。
终以同心美，清宁赞后王。
贺人致政
邵雍（宋代）

人情大率喜为官，达士何尝有所牵。
解印本非嫌薄禄，挂冠殊不为高年。
因通物性兴衰理，遂悟天心用舍权。
宜放襟怀在清景，吾乡况有好林泉。
春阴
张嵲（宋代）

阴霭连朝昏广野，鲜飚终日漾书帷。
可怜细雨轻寒夜，正是故园花发时。
转应曲·银烛
杨慎（明代）

银烛。银烛。锦帐罗帏影独。离人无语消魂。细雨斜风掩门。门掩，门掩，数尽寒城更点。
羊祜
罗惇衍（清代）

不见降幡出石头，襄阳遗爱断碑留。东征苦进平吴策，南渡先碑避狄秋。

身后功名归武库，闺中封邑继酂侯。怪君早识王夷甫，未向朝廷进一筹。
同盛任道赋暮阴
强至（宋代）

野馆临空阔，江城起暮寒。
年光去天末，雪意上云端。
自失归禽影，能侵病客肝。
莫将愁对景，入夜转漫漫。
成材将还盱江幕以诗四章为贶次韵其二以识别
陆游（宋代）

漂泊干戈到越山，不妨还正切云冠。
乾坤策内窥真象，龙虎炉中养旧丹。
静爱白云归远岫，时邀明月下层峦。
此身已作长闲计，祗愿朝廷四海安。
小溪
李介山（宋代）

东风满眼柳花飞，信步扶藜过小溪。
淮甸凄凉春事少，楚天空阔暮云低。
江山有意怜孤客，桃李无心恋故蹊。
纵使有家归未得，数声蜀魄为谁啼。
偈颂五十一首
释大观（宋代）

荆棘锋刃丛，洞房丝竹里。
威凤何须住碧梧，卧龙终不鉴止水。
题进道西楼
林泳（宋代）

买屋西楼好，诗中着卧龙。
青山相对处，黄檗最高峰。
小尽容书画，低犹俯竹松。
市声不到耳，惊梦是邻钟。
题水墨画水仙木犀
张镃（宋代）

翠袖擎金盏，香风动宝车。
几间莫轻觑，故故薄云遮。
八年神宗灵驾发引四首 其二 六州
佚名（宋代）

炎图盛，六叶正，协重光。膺宝瑞，更法度，智勇超轶成汤。

昭回云汉烂文章。震扬威武慑多方。生民帖泰拥殊祥。

封人祝颂，万寿与天长。岂知丹鼎就，龙下五云旁。

飘然真驭。游衍仙乡。泣彤裳。伊落洋洋。嵩峰少室相望。

藏弓剑，游衣冠，俊功盛德难忘。泉台寂、鱼烛荧煌。

银海深、凫雁翱翔。想像平居谩焚香。望陵人散，翠柏忽成行。

犹馀嵩峰月，夜夜照幽堂。千秋陈迹凄凉。
山中杂咏
许必胜（宋代）

久病鲜尘事，溪山逐相安。
欲知生息意，自树庭中兰。
静睹共叶荣，春风吹亦难。
新禽弄佳吹，小水生微澜。
同在天地中，安能测其端。
夜澄众境寂，月小松声寒。
言念御风人，感兹清露溥。
悲来心自微，凄然竟长叹。
风中柳 春夜听雨，各拈一阕。长卿《雨中花》，幼如《雨霖铃》，不害《少年游》，予得《风中柳》
俞彦（明代）

瞥眼春光，不见玉人携手。尽平芜、桃花渡口。酽红浓粉，尽教他欺瘦。

这回来、可能还有。

冷落空斋，自是长夜相守。更荧荧、灯残梦剖。霖钤未断，客心愁添否。

知多少、杜陵新酒。
湖上村家
司马光（宋代）

万顷寒烟外，茅茨枕碧流。
枫林巢乳鹤，沙溆乱鸣鸥。
漠漠菰蒲晚，苍苍芦荻秋。
欲过南浦去，篱下出渔舟。
蝶恋花·墙外秋千花影後
陈允平（宋代）

墙外秋千花影後。环兽金悬，暗绿笼朱牖。为怯轻寒犹殢酒。同心共结怀纤手。粉袖盈盈香泪透。蹙损双眉，懒画遥山秀。柔弱风条低拂首。渭城歌舞春如旧。
送金簿解官归天台五首 其四
金履祥（宋代）

自从夫君来，二惠亦骖乘。天台本多贤，君门独何盛。

大儿十四本，神气极凝莹。温然荆山璆，可续虞磬韵。

小儿年十一，磊朗益自俊。壮气已食牛，风蹄期奋迅。

两载辱交从，一朝随归𩍐。相见复何时，相别涕其陨。

美质不可恃，学问无穷尽。少小日易逾，德业须自竟。

执手独徊徨，愧无珠玉赠。归哉各努力，教忠家有训。
相和歌辞。野田黄雀行
贯休（唐代）

高树风多，吹尔巢落。深蒿叶暖，宜尔依薄。莫近鸮类，

珠网亦恶。饮野田之清水，食野田之黄粟。深花中睡，

ej土里浴。如此即全胜啄太仓之谷，而更穿人屋。
诗偈 其一一○
庞蕴（唐代）

空中自见清凉月，一光普照婆娑彻。此光湛然无去来，不增不减无生灭。

尔是妙德现真身，刹那不起恒沙劫。无边无尽如虚空，虚空无边不可说。
齐安春谣五绝
张耒（宋代）

杨柳弄春藏不得，雪絮点点吹人来。
轻清洁白非尘物，寄语桃杏莫相猜。
芝草诗
庾肩吾（南北朝）

蜘蹰玩芝草，淹留攀桂丛。桂丛方偃蹇，芝叶正玲珑。

如龙复如马，成阙复成宫。黄金九华发，紫盖六英通。

隐士苍山北，仙神海穴东。随丹聊变水，独摇不须风。
寄斯远
韩淲（宋代）

夜深踏月过章邱，树影吹凉满地流。不觉身从城市到，以为人共广寒游。

数家小屋全然静，一点浮云也自收。天下中秋谁有比，归来清梦尚悠悠。
大晟府拟撰释奠十四首
佚名（隋代）

诞兴斯文，以天缜地。
功加于民，实千万世。
笙镛和鸣，粢盛岂备。
肃肃降登，歆兹秩祀。
九日王胡镇与阎成叔别越日宿祁县奉寄
张荫桓（清代）

时艰谬典属，遂堕讥谗中。言者傥易地，吾誉超吴蒙。

十年忝高位，砥道如蚕丛。世屯际颠危，遑恤自谋工。

衰病不得息，矧欲巢云松。金瓯作孤注，愚虑羞从同。

皲手理纷丝，凡百嗟蒙耳。外侮既沓至，惟口虞兴戎。

固圉抉樊篱，谁欤郭令公。可怜绕指钢，樽俎皆折冲。

力未剸虎狼，况能驯駏蛩。暂期兵祸戢，自治仍从容。

养锐事征伐，安知吾道穷。高远自卑迩，郑宋殊昭聋。

人情骛风影，利刃纷交攻。四至怵投柱，金铄如在镕。

臣罪难自明，藉草诚宜通。新疆但编管，减死嘶边风。

去国限三宿，修途无停踪。昨度庆都山，骑步犹憧憧。

今兹太原道，村醪聆梵钟。登高此佳日，黄华何处逢。

吾睫不自察，明决夫何为。栋压靡怨怒，下瓦频操箠。

辕固述黄老，汉廷留令仪。阨运逮今日，周孔难为师。

何况晁贾俦，挟筴虚千时。穷变通久理，毅力庸起衰。

意歧成枘凿，鱼睨骇新奇。填海鸟何拙，移山愚可嗤。

委随工自了，谁与扶艰危。天心妙转圜，呼吁通神祇。
观猎
王昌龄（唐代）

角鹰初下秋草稀，铁骢抛鞚去如飞。

少年猎得平原兔，马后横捎意气归。
喜赵居父赴班
王琮（宋代）

西台自篑旧相知，来了为山一篑亏。
入幕虽无多日在，改官已篑十年迟。
金闺接武人争羡，玉牒能文世所奇。
此去锦乡才两宿，仙茅绿景正堪诗。
小歇石
李士淳（明代）

铁桥过去便桃源，石上桃花不记年。寄语中原车马客，风尘暂此一停鞭。
奉和御製读五代史后唐史
夏竦（宋代）

长兴秉钧者，子晦道攸隆。
刚介昌言远，忠清茂泽丰。
懿文常体道，妙略早從戎。
可惜亏同德，当年阻建功。
次韵蔡瞻明江楼秋晚二首 其二
洪适（宋代）

竹外秋风急，楼头夕霭微。遣怀须命酒，怯冷几更衣。

严鼓萦城去，轻舟劈浪归。登临多少意，坠叶满庭飞。
天禧戊午岁立夏奉祀太一宫斋宿有感
刘筠（宋代）

七年纶掖滥敷言，八奉斋祠荫宝轩。
上士半同猿鹤老，病身犹与蟪蛄存。
饭蔬力弱防冠坠，枕杫神宁喜席温。
樱序列清和芳意歇，淡然毕竟绝朝喧。
出都
黄应举（明代）

逐队出都门，重城车马喧。二年愧子道，一日受皇恩。

天寿始经眼，黄河欲溯源。归来亲巳老，移孝未须言。
水调歌头·泽国嫩寒月
佚名（宋代）

泽国嫩寒月，天气小阳春。萱堂今朝生日，瑞霭郁轮囷。身佩铜章墨绶，手捧霞觞玉液，献寿太夫人。且喜藤舆稳，共戏彩衣新。发垂鹄，瞳点漆，倍精神。麻姑来庆，笑道沧海几扬尘。伫看起居八座，更好回班百辟，异数耸朝绅。此母生此子，再拜谢宸恩。
稻花
陈肇兴（清代）

谁把黄云尽剪齐，平铺陇北与畴西；红摇䆉稏累累立，碧染袈裟穗穗低。

十里午风开满野，一番朝雨落盈畦；却嗤桃李多姿媚，艳冶何曾补庶黎。
风月堂二首
曾几（宋代）

青罗熨镜正揩磨，上有虚堂发兴多。
大热端能排酷吏，广寒只兴在嫦娥。
又成画舫珠帘去，可奈红妆翠盖何。
纵使曲肱无别梦，一尊风月弄婆娑。
次韵赵达夫过访
方回（元代）

无限溪山画不如，特寻花竹到贫居。
相迎具茗凉堂上，独肯冲泥苦雨余。
伐病政思翻素问，论诗徒觉过黄初。
脱然百脉俱甦醒，药饵登已可疏。
一斛珠 咏秋十首 其一
张抡（宋代）

流光转毂。乌飞兔走争相逐。火云方见奇峰簇。飒飒西风，惊堕云梧绿。
隙驹莫叹年华速。新凉且喜消炎酷。休将闲事萦心曲。红滴真珠，初榨玉醅熟。
题邵叔宪生遗集 其二
杨梦符（清代）

寒山飞雪客来时，座上春风次第吹。独许清神如叔宝，空惭髫岁识邱迟。

青衿弟子文谁似，白发词臣序已悲。昨日闻诗过孔鲤，孤儿风貌似吾师。
大涤洞 其三
赵善革（宋代）

冠盖初收见在身，来寻大涤涤尘氛。心如霜后凌虚月，迹是风尘出岫云。

仙姥定能赊瓮酒，华堂小憩看炉熏。甚思屏置人间事，韬养岩间雾雨文。
六忆诗四首 其四
沈约（南北朝）

忆眠时。人眠强未眠。解罗不待劝。就枕更须牵。复恐傍人见。娇羞在烛前。
水调歌头·春色去何急
赵雍（元代）

春色去何急，春去尚微寒。满地落花芳草，渐觉绿阴圆。马足车尘情味，暑往寒来岁月，扰扰十余年。赢得朱颜老，孤负好林泉。宝装鞍，金作镫，玉为鞭。须臾得志，纷华满眼纵相谩。功名自来无意，富贵浮云何济，于我亦徒然。万事付一笑，莫放酒杯乾。
玉漏迟
程垓（宋代）

一春浑不见，那堪又是，花飞时节。忍对危栏数曲，暮云千叠。门外星星柳眼，看还似、当时风月。愁万结。凭谁为我，殷勤低说。

不是惯却春心，奈新燕传情，旧莺饶舌。冷篆余香，莫放等闲消歇。纵使繁缃褪尽，犹有酴醿堪折。魂梦切。如今不奈，飞来蝴蝶。
阳关曲·中秋月
苏轼（宋代）

暮云收尽溢清寒，银汉无声转玉盘。
此生此夜不长好，明月明年何处看。
失题
李颀（唐代）

紫极殿前朝伏奏，龙华会里日相望。
别离岁岁如流水，谁辨他乡与故乡。
杂诗十首 其六
张协（魏晋）

朝登鲁阳关，狭路峭且深。流涧万馀丈，围木数千寻。

咆虎响穷山，鸣鹤聒空林。凄风为我啸，百籁坐自吟。

感物多思情，在险易常心。劫来戒不虞，挺辔越飞岑。

王阳驱九折，周文走岑崟。经阻贵勿迟，此理著来今。
溪村早起即事同邵八丈子湘作
谢芳连（清代）

早起杏花白，饭牛人出门。野田多傍水，深柳自为村。

比屋尽耕稼，服畴皆弟昆。爨烟犹未散，林鸟乱朝暾。
新秋杂题六首。眠
陆龟蒙（唐代）

一簟临窗薤叶秋，小帘风荡半离钩。

魂清雨急梦难到，身在五湖波上头。
感事
陈与义（宋代）

丧乱那堪说，干戈竟未休。
公卿危左衽，江汉故东流。
风断黄龙府，云移白鹭洲。
云何舒国步，持底副君忧。
世事非难料，吾生本自浮。
菊花纷四野，作意为谁秋。
绕门山
朱彝尊（清代）

修途缘广隰，川暝高烟平。迢迢前山路，落日西林明。

舍舟复登前，慰我岩壑情。斧斤山林外，白石丁丁鸣。

危梯悬木杪，幽谷闻人声。阴晴古壁暗，高下苍崖倾。

或见山火出，时闻猿鸟惊。平看雷雨黑，下视源潭清。

微风吹素浪，日夕沄沄生。山田足禾黍，水石明柴荆。

何年此幽栖，深谢世上名。无为在城市，戚戚多所营。
闲中偶咏
陆游（宋代）

断编残稿本徒劳，横得虚名亦已叨。
不识狐书那是博？尚分鹤已敢言高。
巢山且欲营丹灶，跨海何当看雪涛。
与世不谐终自许，笑人苦劝学餔糟。
雁山总题此山本朝方显
戴复古（宋代）

此地古无闻，谁封万石君。
山林才整整，来往早纷纷。
两派龙湫水，千峰雁荡云。
东西十八寺，纪载欠碑文。
赠潘守愚思质昆弟 其二
罗有高（清代）

中散负青霞，思王叹飞蓬。平子利蜚遁，班椽赋幽通。

古之贤达者，一笑大鸿濛。所志多不践，万古悲回风。
望江南
李纲（宋代）

新雨足，一夜满南塘。禾更稻向成初吐秀，芰荷虽败尚余香。爽成入轩窗。

澄霁后，远岫更青苍。两部蛙声鸣鼓吹，一天星月浸光铓。秋色陡凄凉。
寄张文潜舍人
陈师道（宋代）

今代张平子，雄深次子长。
名高三俊上，官立右螭旁。
车笠吾何恨，飞腾子莫量。
时平身早达，未用梦凝香。
清轩
杨杰（宋代）

湖水山一色，湖山屏四围。无风自潇洒，有月更光辉。

洗涤尘埃静，消磨暑气微。平生方外乐，到此欲忘归。
与子仁登天柱冈，过胡家塘蒪塘归东园四首
杨万里（宋代）

厌看家园桃李春，蹈青行遍四山村。
芳菲看尽还归看，看得园花特地新。
九月二十日率赵彥和王平叔刘谊夫游栖岩寺彥
郭印（宋代）

少时苦爱山，藜杖春复秋。
峰峦如佳人，一顾销百忧。
野性不受羁，思与麋鹿游。
失脚名宦场，冠缨络人头。
州家费经营，心轮日万周。
遇阴求少息，此身等蜉蝣。
颇闻西山佳，往作半日留。
小径开宇宙，彷佛规神州。
万象几席间，云烟渺沉浮。
同来三益友，清逸诗家流。
相期老岩穴，委质巢与由。
吾庐有云溪，拂袂行归休。
同永叔子聪游嵩山赋十二题其八天门泉
梅尧臣（宋代）

泠泠云外泉，的的岩光入。
静若僊监开，寒疑玉龙蛰。
时应下鹿群，迹印青苔湿。
过江有寄
范当世（清代）

去后朝朝有所望，过江才觉别离长。梦君不及魂飞苦，怨我强如意感伤。

大海回波终共命，朔风吹雪已盈肠。早知澹泊生烦恼，何苦当时不忍狂。
怀卢叔微
释简长（宋代）

病起启秋匣，素琴生尘埃。
朱弦愁零落，古意空徘徊。
子期不我至，独上高高台。
南浦曲
孙蕡（明代）

君家住南浦，妾家住横塘。少小曾相识，况复是同乡。

妾年与君相上下，月下花前几相许。相怜相爱君不知，却共何人隔花语。

芙蕖被霜那得连，荷风荡露那得圆。君情君意苦难定，妾貌妾心常自怜。
雪作
陆游（宋代）

今年冬暖异常时，造物收功乃尔奇。
平野忽看吹雪片，清池俄复结冰澌。
飞蝗扫地无遗种，瑞麦连云有两岐。
想见市楼增酒价，深居袖手叹吾衰。
和喻叔奇集兰亭序语四绝 其四
王十朋（宋代）

茂林脩竹未成往，游目骋怀聊自欣。畅叙幽情有齐契，一觞一咏细论文。
送耿湋拾遗联句
颜真卿（唐代）

尧舜逢明主，严徐得侍臣。分行接三事，高兴柏梁新。 ——颜真卿

楚国千山道，秦城万里人。镜中看齿发，河上有烟尘。 ——耿湋

望阙飞青翰，朝天忆紫宸。喜来欢宴洽，愁去咏歌频。 ——颜真卿

顾盼情非一，睽携处亦频。吴兴贤太守，临水最殷勤。 ——耿湋
安乐窝中吟
邵雍（宋代）

安乐窝中设不安，略行汤剂自能痊。
居常无病不服药，就使有灾宜俟天。
理到昧时须索讲，情於尽处更何言。
自馀虚费闲思虑，都可易之为画眠。
子骏运使八咏堂·巽堂
文同（宋代）

华堂耸严台，地势侧随水。
高临巽宫上，其取名以是。
峨峨宝峰顶，日影正辰已。
缭栈入云林，诘屈如篆字。
轻霏互亏蔽，乱樾纷间厕。
宾来获清欢，吏散生野思。
静见万物本，一一齐于此。
体道以行权，端居得深旨。
定庵
释绍昙（宋代）

云尽风休万籁沈，柴门深锁绿萝春。
石床昼静跏趺稳，百鸟衔花不见人。
杂诗二十七首
曹勋（宋代）

淅淅西风入小楼，楼中听彻玉笙秋。
不妨青竹摇残梦，甚怯新凉搅客愁。
契庵
释绍昙（宋代）

语言道断转玄枢，千圣机关尽密符。
接向上人通一路，拳头竖起莫嫌粗。
呈朱卿 其三
韩淲（宋代）

乘流遇坎过饶阳，不见长安且惜芳。酒到此时瓶欲罄，诗来明月韵偏彊。

无端醉里乾坤大，有底吟边岁月忙。一笑渔樵与争席，春风何事不彷徉。
归州竹枝歌
范成大（宋代）

东邻男儿得湘累，西舍妇儿生汉妃。
城郭如村莫相笑，人家伐阅似渠稀。
斋居感兴二十首 其二
朱熹（宋代）

吾观阴阳化，升降八纮中。前瞻既无始，后际那有终。

至理谅斯存，万世与今同。谁言混沌死，幻语惊盲聋。
种菜
黄定齐（清代）

闭门人敢说英雄，辟得新畦足数弓。抱瓮生涯忘鬓白，御冬心事祝年丰。

故侯瓜自夸奇种，寒士家惟守素风。能事到头输老圃，春深犹未供盘菘。
仲咸以多编成商於唱和集以二十韵诗相赠依韵
王禹偁（宋代）

诗战虽非敌，吟多偶自编。
齐强侵北鄙，许败守东偏。
犹恨多虚侵，何妨且系年。
龙媒难趁逐，驽驾赖驱牵。
拙句传非梦，雄词纵自天。
一嘲花灼灼，再咏雁翩翩。
白雪终无继，洪崖谩拍肩。
骖鸶元在汉，堕鼠不成仙。
硎发锋鋩利，衡诚势力悬。
石因良玉润，褧借锦衣鲜。
糠籺豪家笑，鉶羹古味全。
虎盐宜燕享，猴棘谩雕镌。
我笔非江氏，君才比孟坚。
岂劳开蒨旆，早合步花砖。
重甚连城璧，精於万选钱。
西江闻祖德，南国许名贤。
夜阁调琴月，秋堂煮茗烟。
淡交轻势利，孤达鄙荣迁。
媚挹怀珠水，幽听喷玉泉。
谪居叨属和，都志命迍邅。
喜雨 其一
刘过（宋代）

谁借长鞭策懒龙，黄梅水涨舳舻通。还知君子忧雨切，常在桑麻稼穑中。
皇武
赵秉文（金朝）

皇奋厥武，如雷如霆。犷彼远夷，载震载惊。帝命相臣，苏我疲民。

维时莘公，展也大成。公自平阳，移镇于秦。世皆谓公，有脚阳春。

公在在秦，百年无兵。世皆谓公，斯民德星。维此二方，不宁不令。

帅臣议征，发言盈庭。公奏累上，如山不倾。世皆谓公，汉之营平。

既宅三辅，复保五城。以迄于今，夏人请盟。维将尽能，维公竭诚。

公拜稽首，天子之明。我公归矣，我民思矣。诏公复起，周邦咸喜。

愿公百年，以佐天子。罔俾樊侯，于周专美。
丁亥岁予留建康梦登大桥仰视霄汉有金书阁字
崔敦礼（宋代）

青冥风露飞檐外，黄道星辰企翼边。
独倚梧阴心自省，十年清梦故依然。
海珠寺 其一
冯元基（明代）

长歌游宝地，延步爱清晨。烟气笼青阁，晴光转绿蘋。

城边楼枕海，竹外鸟窥人。古殿焚香外，白云心所亲。
山家即事
陈著（宋代）

逃难走山巅，如何要顺便。
食艰蔬胜肉，衣薄炭输绵。
深静初心见，高虚远目鲜。
沈思亦自好，写景欠龙眠。
南叟
释心月（宋代）

住在何方号阿谁，默然不答笑熙怡。
知君不是北来者，下载清风合自知。
和钱学士喜雪
王安石（宋代）

手把诗翁忆雪诗，坐愁穷海瘴烟霏。
谁令天上苍茫合，忽见空中散漫飞。
阊阖与风生气势，姮娥交月借光辉。
山鸦瑟缩相依立，邑犬跳梁未肯归。
点缀丘园荣树木，埋藏沟渐乱封圻。
高歌业已传都市，逸兴何当叩隐扉。
颇欲携樽邀使骑，几忘温席荐亲闱。
公今早晚班春去，强劝涝田补岁饥。
十山歌呈太守胡平一
杨万里（宋代）

王黄二盗久驰声，手棒腰刀白画行。
逢著村人持一物，喝令放下敢谁争。
颂古十四首
释师体（宋代）

雨色和烟匝四维，眼皮未绽若为窥。
等閒觑破金铡际，坦荡无因役路岐。
往年一士夫劝勿作诗作此以晓之 其七
杨爵（明代）

雪窗若向静中寻，得见昔人藏用心。举目霄壤皆可乐，沂源正是此胸襟。
赠西山老人
陆游（宋代）

生世不把笔，残年惟灌园。
赁舂来并舍，卖画到前村。
勤苦供租税，清贫遗子孙。
从来栖遁志，剩欲与翁言。
西山漫兴 其二
周孚先（宋代）

竹径茅庐是我家，三湾流水半溪沙。疏慵镇日浑无事，一灶秋云煮菊花。
送钱子虚抚干往洪州赴新任二首 其二
吕本中（宋代）

老矣吾无用，归欤子未宜。端能出奇策，略为济斯时。

闷有书遮眼，闲须笏拄颐。西山有爽气，当报故人知。
以诗问谹父病五首
王洋（宋代）

满目溪山醉复醒，虚怀长羡少经营。
相如病起忘消渴，一任沱江过锦城。
【越调】天净沙_长途野草寒
未知作者（元代）

长途野草寒沙，夕阳远水残霞，衰柳黄花瘦马。休题别话，今宵宿在谁家？
瘦皆因凤只鸾单，病非干暑湿风寒，空服了千丸万散。恹恹情绪，立斜阳目
断巫山。
上官有似花开，下官浑似花衰，花谢花开小哉！常存根在，明年依旧春来。
江南几度梅花，愁添两鬓霜华，梦儿里分明见他。客窗直下，觉来依旧天涯。
今生或少或多，功名一枕南柯，富贵荣华快活。今朝已过，不知明日如何？
生红闹簇枯枝，只愁吹破胭脂，说与莺儿燕子。东君知道，杏花不耐开时。
西风谓水长安，淡烟疏雨骊山，不见昭阳玉环。夕阳楼上，无言独倚阑干。
东邻多病萧娘，西邻清瘦刘郎。被一堵无端粉墙，将人隔断，抵多少水远山
长。
枯藤老树昏鸦，小桥流水人家，古道西风瘦马。夕阳西下，断肠人在天涯。
平沙细草斑斑，曲溪流水潺潺，塞上清秋早寒。一声新雁，黄云红叶青山。
西风塞上胡笳，月明马上琵琶，那抵昭君恨多？李陵台下，淡烟衰草黄沙。
县圃十绝和朱待制 其十
薛抗（宋代）

援琴鼓流水，弦绝无知音。为语逐臭夫，兰芷生深林。
寿祁兰窗先生
陈志敬（明代）

绿野香风满画檐，明窗高卧捲湘帘。写怀閒把冰弦奏，修谱还湘彩笔拈。

半点尘埃何处著，九重雨露会频沾。年来生意无穷在，兰玉阶前次第添。
送吴养志老师抉建昌同守 其三
张萱（明代）

山城秋尽一江横，五两牵风拂去旌。暑雨棠阴人共爱，波流帆去月同清。

离筵歌舞花丛散，候骑旌旗雪队迎。到日旰溪逢竹马，只应歌咏伴猿声。
楚甸江头望雪晴二首
冯时行（宋代）

岁暮风欺客，天开日解围。
雪消无奈白，云细不禁飞。
目尽江无尽，吾归雁亦归。
晓来清彻骨，尘物污人衣。
因见佛印自称二浙云游老比丘遂成绝句
刘季孙（宋代）

二浙云游老比丘，苏州一宿过湖州。钱塘江上乘杯去，雁荡天台更自由。
丁巳再游题蓬山堂泉石
杨栋（宋代）

琼流鉴空，混沌一隙。
紫霄柱下，清泉白石。
清明改舟由鹗城卞河晋发沙阳
周启运（清代）

鄂渚轻寒迄未消，柁牙移处趁归潮。桃花有意随帆影，流出东风第一桥。
经照湖方干旧居
释智圆（宋代）

磻溪垂钓者，终得展其才。
何事先生隐，不逢明主来。
泉声秋雨歇，月色夜云开。
对此空惆怅，吟魂早晚回。
追感董敦逸梦授侍郎
邹浩（宋代）

台陟莲花见旧篇，追惟平昔倍凄然。初为百里青衫短，晚按连凄白发鲜。

东省联裾惊昨梦，南宫分袂忽新阡。使公虽老犹无恙，只恐投荒更我先。
春日杂兴七首 其五
唐庚（宋代）

短帽轻衫信马行，郊原春色太牵情。兔葵燕麦浑閒事，最有芜菁到处生。
京华秋兴 其二
王鸿儒（明代）

病怜归计苦难成，形影萧然在帝京。中世功名殊不易，残年去帝自须轻。

宝符临代胡应遁，玉马朝周客已盈。未睹金根还紫禁，菊花何意向人明。
送独孤拾遗先辈先赴上都
李嘉祐（唐代）

行春日已晓，桂楫逐寒烟。转曲遥峰出，看涛极浦连。

入京当献赋，封事更闻天。日日趋黄阁，应忘云海边。
夜泊韩泷宿昌黎庙下感异梦醒闻泷声作
邓云霄（明代）

九折风波一叶舠，醉眠还觉梦魂劳。怪看皓月闻雷雨，谁遣空岩落海涛？

远谪何辞烟瘴恶，孤标终仰斗山高。夜来亲听昌黎语，只有文章属自操。
和史邦直桥上韵
李俊民（金朝）

规模杜预见成功，横截长流跨彩虹。亭长莫邀来往客，须防中有夺牛公。
送同年万元亨知阶州
范成大（宋代）

老我曾颁万里春，怜君飞棹也浮秦。
当年千佛名经裹，又见西游第二人。
生查子（春日）
毛滂（宋代）

日照小窗纱，风动重帘绣。宝炷暮云迷，曲沼晴漪皱。

烟暖柳醒忪，雪尽梅清瘦。恰是可怜时，好似花秾后。
短歌行和杜韵
魏麟徵（清代）

寒日影黄云半白，天涯莽莽未归客。边隅何日可罢兵，几处转输瘁邦伯。

羽林夜发秦关道，共言河陇居民好。甲骑经过悉备餐，喜看踱踏天山倒。
佛牙寺看桂因赠许秀才
郭庭芝（宋代）

何来仙女散天花，剩得余香伴佛牙。
留取高枝青汉上，秋风吹送到君家。
送王秀才同谢德庆行
葛绍体（宋代）

三千八百里，何自遽成行。
只重新知己，都忘逆旅情。
瘴烟随处合，庾岭际天横。
应有相思泪，清宵梦里惊。
寄双泉大师师兄
齐己（唐代）

清泉流眼底，白道倚岩棱。后夜禅初入，前溪树折冰。

南凉来的的，北魏去腾腾。敢把吾师意，密传门外僧。
去年一首
苏籀（宋代）

去年胡来清水岩，黄河狭隘冬凌顽。
戾如飘风速如鬼，犬豕淫虐豺狼贪。
探马星奔汗流地，猛士眦裂发指冠。
潼雍见兵不及万，半阙甲胃屯河边。
隆寒身体例皲瘃，亦复勉强横戈鋋。
它司金缯封雍府，犒军纸襖如泥钱。
胡人隔水相笑侮，杀身於尔何值焉。
同州告急唇齿喻，无兵赴救诚难旃。
元戎钤下兵八百，苍头厮养争后先。
鄜延诏发五千骑，此日收兵姑自全。
平时保甲例乌合，县符迫促挥空拳。
甚哉田夫无门志，一夕惊走如穷烟。
汉将苍黄结旌遁，虏骑势合弥山川。
关中控弦诚万骑，忠臣义士力可宣。
书生命运亦蹇劣，我师疲少邻敌坚。
却忆长安无事日，谈及祸乱为尤愆。
饭囊酒罋夸厚福，捧土揭木皆才贤。
生灵未悉坐何罪，髓脑涂地尤苍天。
天公诚能佑戎虏，岂复不解兴中原。
案图戎索八百郡，我邦日蹙知谁怜。
吴中据江恃舟檝，惴惴栗栗聊偷安。
旅人流徙隘城郭，岁事寒薄理势然。
去年往矣不须问，安枕而卧祈来年。
送元公之鄂渚，寻观主张骖鸾
孟浩然（唐代）

桃花春水涨，之子忽乘流。岘首辞蛟浦，江中问鹤楼。

赠君青竹杖，送尔白蘋洲。应是神仙子，相期汗漫游。
送在庭侄颔漕归蜀
苏过（宋代）

伯祖昔为郎，出乘使者轓。德星照东蜀，遗爱及后昆。

登车问民瘼，手拊创痍痕。遂使吾蜀人，不知狱吏尊。

迢迢六十年，乃复见曾孙。曾孙早读书，待诏金马门。

一选文昌省，骎骎西掖垣。凛然七尺躯，云梦不足吞。

乃居严徐间，锸齿吐吻唇。青云岂不愿，局促畏短辕。

收拾五车书，归扫西山坟。平生有家学，舍鱼取熊蹯。

况兹甘棠俗，尚怀挟纩恩。上以慰慈母，一笑请平反。

下以慰父老，俯不怍九原。更酌老翁水，我为歃此言。
奣子桥舟夜
王庆勋（清代）

林黑疑无路，扁舟触浪回。泪多怜短烛，酒劣畏深杯。

新月排云出，残钟渡水来。今宵诗梦健，飞过钓鱼台。
上许州吕相公嗣崧许康诗二首·许康诗
宋祁（宋代）

左拂其殽，炰憋燔羔，
给鲜于庖。右烹其敕，
筍菭蒲葅，柔嘉惟馥。
旨酒且多，其饮温克。
攝尔攸仪，侑公宴嬉。
病眼寄子中
陈藻（宋代）

连朝黑雨暂晴时，山抹浮云似画眉。
贪看须臾成底相，不堪病眼怕风吹。
贺新郎
王奕（元代）

醉醒琼花露。买扁舟、邵伯津头，向秦邮去。流水孤村鸦万点，忆少游、回首斜阳树。又访著、山阳酒侣。细剔留城碑藓看，上歌舞、一啸江东主。望凫峄，过邹鲁。

孔林百拜瞻茔墓。历四阜、少皞之墟，大庭之库。竟涉汶河登泰贷，候清光，夜半开玄圃。迤逦问、东平归路。蚩冢黄花吟笑罢，下新州，醉白楼头赋。复淮楚，寻故步。
空山 其二
释文珦（宋代）

空山一草庐，住来忘岁月。孤身同梦幻，两鬓任霜雪。

纷纷蛮触争，颇若大琐屑。予虽知其然，不欲有分别。
大涤洞天留题
高攀（宋代）

洞府幽深幸许探，危峰削玉与天参。
凡心洗涤今无妄，仙迹微茫要指南。
俯涧长吟舒逸兴，倚岩小酌助清谈。
抱琴携子盟泉石，终老山阿我亦甘。
次韵寄洪山海禅师二首 其二
管讷（明代）

履迹经年不下山，山中清事属僧閒。日高香积斋初散，云满松床定未还。

佛法三乘天广大，禅心一月水中间。几时拨芋灰边坐，细话无生第一关。
岳阳楼重宴别王八员外贬长沙
贾至（唐代）

江路东连千里潮，青云北望紫微遥。

莫道巴陵湖水阔，长沙南畔更萧条。
赠陈体仁
王十朋（宋代）

我来守清源，德星识二陈。大陈如金玉，一室清无尘。

厌世不肯留，至今里称仁。儒先贺州守，才气超等伦。

胸中包古今，笔下真有神。唾手取甲科，齿发方青春。

声名满天下，文字惊缙绅。劳人暂州县，平步当要津。

蹉跎忽至今，此志犹未伸。真人奉香火，萧寺含悲辛。

讲席延诸生，黄卷诃古人。异端斥佛老，吾道鸣孟荀。

聊籍束脩礼，少资囊橐贫。我忝二千石，二年牧斯民。

不能助玉川，耻与韩公均。赠我诗与文，字字皆可珍。

宠褒恨太过，感激难具论。愿公少自爱，行矣当致身。

门下有高第，庙堂手经纶。房魏方得君，讵肯忘河汾。
家兄远宦粤东今秋六十初度敬寄 其一
冯廷工（清代）

老至难为别，何当路八千。临歧犹昨日，望远倏经年。

宦况清如水，朋游散若烟。羊城与雁塞，魂梦两相牵。
吴时极菜园
岳正（明代）

春风吹春春雨肥，畦南畦北腻如脂。日食都无万钱费，先生自如畦中芝。

朝为羹、暮为糜，软蒸烂煮皆所宜。撑肠拄腹卧不得，夜半起舞还生悲。

可怜四海多疮痍，民财已竭民力疲。烹龙炮凤日不足，肉食诸公知不知。

君不见，咬得此根事可为，岂无大道能济时？先生莫守千瓮韭，要令四海无寒饥。
开矿行
汪瑔（清代）

虹光夜半冲南斗，陵石见荣神所守。镇州地接昌化军，谁向穷荒挟山走。

风轮迅疾云帆开，径从溟渤嘘阴霾。碧眼贾能窥宝气，黄头郎待铸横财。

何人竟把卢龙卖，黎婺峰前见光怪。任教铅水泣仙人，那识银官分地界。

姎徒毳服红鬖髿，指麾徒众吹旋螺。摸金直用魏公注，得宝将为杨氏歌。

谁知顿触山灵怒，鞭叱螣蛇作神雾。騕袅由来铸不成，狼㬻毕竟寻无路。

阿奴心计亦可怜，莫夜已费黄金千。宝山空手且休矣，碧嶂回头还俨然。

离交万古金银气，今日珠崖安得弃。栖陆沈沙造物心，炎风朔雪天王地。

玉斧威棱铜柱标，觊觎焉许小𡗝夸骄。请看环宝留中国，应识神灵翊圣朝。
偶作
贯休（唐代）

君子称一善，馨香遍九垓。小人妒一善，处处生嫌猜。

口如暴死人，铁尺拗不开。稂莠蚀田髓，积阴成冬雷。

因知咋舌人，千古空悠哉。
前寄左省张起居一百言寻蒙唱酬见誉过实却用
郑谷（唐代）

减瘦经多难，忧伤集晚年。吟高风过树，坐久夜凉天。
旅退惭随众，孤飞怯向前。钓朋蓑叟在，药术衲僧传。
鬓秃趋荣路，肠焦鄙盗泉。品徒诚有隔，推唱意何坚。
寒地殊知感，秋灯耿不眠。从来甘默尔，自此倍怡然。
兰为官须握，蒲因学更编。预愁摇落后，子美笑无毡。
次韵石林见贻绝句四首
韩元吉（宋代）

先生德业万人雄，寻尺犹收爨下桐。
乞与朱弦弄流水，坐听岩壑起松风。
罪言
戴复古（宋代）

盗贼干戈后，安知有太平。
众人皆竞利，百姓不聊生。
国用何能足，官曹未易清。
汉家政虚耗，第一莫言兵。
次韵庞夷简礼部
赵孟頫（元代）

故山深处桂阴浓，云碓无人水自舂。玉友一尊为老伴，木奴千树当侯封。

宦途坎壈谋身拙，病骨支离触事慵。早挂一帆归去好，五湖烟㬌最情钟。
和蒋全愚韵
仇远（元代）

金坛有耆英，学博声名早。
搜奇薄庄骚，稽古极羲昊。
君甚似乐薄，税冕居履道。
息游鬻骆马，尚友敬胡杲。
我生六十年，独欠识此老。
来游溧阳学，文物委秋草。
黄沙眯人目，忽见石皓皓。
君坛高难陟，我垒虚易擣。
新诗十八韵，韵韵俱压倒。
交情托以宣，一字一大好。
自惭沟中断，未足被华藻。
但令小儿辈，藏弆以为宝。
相望衣带水，波弱限蓬岛。
玉石资盪磨，钟鼓宜击考。
何由即会面，疑义共探讨。
岂无问字酒，可以濡吻燥。
昔为坚多节，今为科上槁。
穷达等醉醒，何庸宽怀抱。
韬光室
释智愚（宋代）

懒去栽花傍竹篱，旋收岩叶毳寒衣。
不知陆谷几迁变，时见断云相逐归。
四时田园杂兴四首 其二
曹家达（清代）

散发当微凉，林木暧朝景。流连溪上花，忽见青山影。

何处求黄虞，结念在庐井。邻翁日夕过，为言当习静。

有田付孙子，租税出半顷。卧听水车声，俟此清昼永。
吴夫人挽词 其二
周紫芝（宋代）

素幔秋风急，烟峰晓日残。香沈金兽在，镜掩玉台寒。

恩已沾封诰，人空委佩兰。他年作佳传，谁为考幽刊。